《德兴泸口程氏青云桥为贡士崧乃尊赋》
明代·程敏政

泸口之木高参天，泸口之水青如烟。主人有功能济川，长桥倏起何蜿蜒。

眼中突兀见奇事，观者纷纷若鳞次。新制宁须玉蝀名，华榱高揭青云字。

主人系出篁墩房，银青金紫相辉光。有家住近凤凰里，一子矫如孤凤翔。

秋桂初分广寒殿，宫花拟入琼林宴。门前正起世科坊，绰楔巍巍两堪羡。

主人白头乐有馀，看子平步青云衢。驷马高车自兹始，傍人不用誇相如。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。